Huishulpe ontevrede met verhogingDie Suid-Afrikaanse huis-en-dienswerkersvakbond (Sadsawu) het Dinsdag gesê hy is ongelukkig met die lae verhoging wat werkgewers verplig is om hul huishulpe te betaal. Die departement van arbeid het ‘n nuwe minimumloon aangekondig wat van 1 Desember in werking sal tree. ‘n Huishulp, wat minder as 27 uur per week werk, moet R10 per uur verdien, wat beteken dat hulle maandeliks ‘n ekstra R100 sal verdien, berig EWN. Voltydse huishulpe moet ten minste R1 700 per maand verdien en hul eweknieë in plattelandse gebiede ‘n minimum van R1 400 per maand. Myrtle Witbooi, woordvoerder van Sadsawu, het gesê die verhoging is “pateties”. “Ons wou baie meer as dit gehad het. Ons is glad nie tevrede nie. Hoe gaan R100 hulle help?” het Witbooi gesê.